คลังจ่อไม่แจกเงินให้ชาวนาไร่ละพัน
ชาวนาส่อแห้วเงินไร่ละพัน รมว.คลัง ยกบทเรียนอดีตทำแบงก์รัฐเสียหาย
27 ก.ค. 2558

ชาวนาส่อแห้วเงินไร่ละพัน รมว.คลัง ยกบทเรียนอดีตทำแบงก์รัฐเสียหาย
นายสมหมาย ภาษี รมว.คลัง กล่าวถึงกรณีที่มีข้อเสนอที่จะแจกเงินชาวนาที่ประสบปัญหาภัยแล้งไร่ละ 1,000 บาท ครัวเรือนละไม่เกิน 15 ไร่ หรือคิดเป็นเงิน 1.5 หมื่นบาท ว่า การแจกเงินเกษตรกรเป็นเรื่องที่ทำไม่ยาก หากสั่งให้ธนาคารของรัฐทำก็สามารถดำเนินการได้ทันที แต่การแก้ไขเศรษฐกิจด้วยการแจกเงินต้องนึกถึงภาระความเสียหายที่จะเกิดตามมา ในฐานะที่เป็นข้าราชการกระทรวงการคลังมาก่อนหน้านี้ เห็นมาเยอะว่าการสั่งให้แบงก์รัฐเข้าไปแจกเงินหรือปล่อยสินเชื่อจะเกิดความเสียหายตามมาเป็นจำนวนมาก กลายเป็นปัญหาให้ต้องแก้ถึงปัจจุบัน ทั้งธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารอิสลามแห่งประเทศไทย (ไอแบงก์) ที่มีหนี้เสียจากการดำเนินตามนโยบายของรัฐจำนวนมาก
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า ยังไม่เสนอให้แจกเงินให้เกษตรกรไร่ละ 1,000 บาท แต่ไม่เกิน1.5 หมื่นบาท/ครอบครัว การที่จะดำเนินการหรือไม่ ต้องขึ้นอยู่กับการตัดสินใจของฝ่ายนโยบาย